Document ID: 32012D0056

DEĊIŻJONI TAL-KUMMISSJONI
tal-31 ta’ Jannar 2012
rigward ir-reviżjoni tal-limiti msemmija fl-Artikolu 157(b) u fl-Artikolu 158(1), tar-Regolament (KE, Euratom) Nru 2342/2002 li jippreskrivi regoli ddettaljati għall-implimentazzjoni tar-Regolament Finanzjarju
(2012/56/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kummissjoni (KE, Euratom) Nru 2342/2002 tat-23 ta’ Diċembru 2002 li jippreskrivi regoli ddettaljati għall-implimentazzjoni tar-Regolament tal-Kunsill (KE, Euratom) Nru 1605/2002 fuq ir-Regolament Finanzjaru li jgħodd għall-baġit ġenerali tal-Komunitajiet Ewropej (1), u b’mod partikolari l-Artikolu 271 tiegħu,
Billi:
(1)
Ir-Regolament tal-Kummissjoni (UE) Nru 1251/2011 (2) emenda l-limiti applikabbli fil-qasam tal-kuntratti ta’ akkwist pubbliku previsti mid-Direttiva 2004/18/KE tal-Parlament Ewropew u tal-Kunsill, tal-31 ta’ Marzu 2004, fuq kordinazzjoni ta’ proċeduri għall-għoti ta’ kuntratti għal xogħlijiet pubbliċi, kuntratti għal provvisti pubbliċi u kuntratti għal servizzi pubbliċi (3).
(2)
Għal raġunijiet ta’ konsistenza, għalhekk jeħtieġ li jiġu emendati l-limiti msemmija fl-Artikolu 157(b) u fl-Artikolu 158(1) tar-Regolament tal-Kummissjoni (KE, Euratom) Nru 2342/2002.
(3)
Peress li l-limiti emendati mir-Regolament (UE) Nru 1251/2011 huma applikabbli mill-1 ta’ Jannar 2012, din id-Deċiżjoni għandha tapplika wkoll mill-1 ta’ Jannar 2012. Jeħtieġ għalhekk li din id-Deċiżjoni tidħol fis-seħħ l-għada tal-pubblikazzjoni tagħha f’Il-Ġurnal Uffiċjali tal-Unjoni Ewropea,
(4)
Id-Deċiżjoni tal-Kummissjoni Nru 2010/78/UE tad-9 ta’ Frar 2010 rigward ir-reviżjoni tal-limiti msemmija fl-Artikolu 157(b) u l-Artikolu 158(1), tar-Regolament tal-Kummissjoni (KE, Euratom) Nru 2342/2002 li jippreskrivi regoli ddettaljati għall-implimentazzjoni tar-Regolament Finanzjarju (4) m’għadhiex valida u għaldaqstant għandha tiġi rrevokata,
ADOTTAT DIN ID-DEĊIŻJONI:
Artikolu 1
Il-valuri f’euro tal-livelli applikabbli għall-kuntratti ta’ akkwist pubbliku għandhom ikunu stabbiliti kif ġej:
-
EUR 5 000 000 fl-Artikolu 157(b);
-
EUR 130 000 fl-Artikolu 158(1)(a);
-
EUR 200 000 fl-Artikolu 158(1)(b);
-
EUR 5 000 000 fl-Artikolu 158(1)(c).
Artikolu 2
Id-Deċiżjoni 2010/78/UE hija rrevokata.
Artikolu 3
Din id-Deċiżjoni tidħol fis-seħħ l-għada tal-pubblikazzjoni tagħha f’Il-Ġurnal Uffiċjali tal-Unjoni Ewropea.
Hija tibda tapplika mill-1 ta’ Jannar 2012.
Magħmul fi Brussell, il-31 ta’ Jannar 2012.

Labels: 10
2
3
15